**ΣΧΕΔΙΑΓΡΑΜΜΑ: Ο Β΄ ΑΠΟΙΚΙΣΜΟΣ (8ος-6ος αι. π.Χ.)**

[αποικίζω = στέλνω μακριά από τον οίκο, από την πατρίδα· δηλώνει την αναγκαστική μετακίνηση πληθυσμού, την εγκατάστασή του σε άλλη περιοχή και τη δημιουργία μιας νέας πόλης]

Ο δεύτερος αποικισμός συντελείται τη χρονική περίοδο από τον 8ο έως τον 6ο αιώνα π.Χ.

**Διαφορά του πρώτου αποικισμού (11ος - 9ος αι. π.Χ.) από τον δεύτερο αποικισμό (8ος-6ος αι. π.Χ):**

* **Στον πρώτο αποικισμό τα ελληνικά φύλα εξαπλώνονται στα μικρασιατικά παράλια** (11ος - 9ος αι. π.Χ.). Στον δεύτερο αποικισμό από τα μέσα του 8ου αι. π.Χ. μέχρι και τα μέσα του 6ου αι. π.Χ. οι Έλληνες εξαπλώθηκαν στη Μεσόγειο και στον Εύξεινο Πόντο.
* Η ίδρυση αποικιών κατά τον δεύτερο αποικισμό στην αρχαϊκή εποχή ήταν επιχείρηση οργανωμένη εξ ολοκλήρου από τη μητέρα-πόλη (μητρόπολη). Οι αποικίες, ωστόσο, ήταν νέες πόλεις-κράτη, αυτόνομες και αυτάρκεις. Οι δεσμοί τους με τις μητέρες-πόλεις ήταν χαλαροί, σε μερικές περιπτώσεις ανύπαρκτοι, ενώ σε σπάνιες περιπτώσεις οι σχέσεις ήταν εχθρικές.

**Αίτια του δεύτερου αποικισμού (110ς – 9ος αιώνας π.Χ.)**

Τα **αίτια** που συνέβαλαν στην ίδρυση των αποικιών ήταν:

* η στενοχωρία: το πρόβλημα από την αύξηση του πληθυσμού και τις περιορισμένες εκτάσεις καλλιεργήσιμης γης,
* η έλλειψη πρώτων υλών και ιδιαίτερα των μετάλλων,
* η αναζήτηση νέων αγορών για τη προμήθεια και την πώληση αγαθών,
* οι εσωτερικές πολιτικές κρίσεις που οδήγησαν στην απομόνωση μιας ομάδας κατοίκων,
* οι γνώσεις των Ελλήνων για τους θαλάσσιους δρόμους και τις περιοχές εγκατάστασης,
* ο ριψοκίνδυνος χαρακτήρας των Ελλήνων εκείνης της εποχής.

**Θετικές συνέπειες του δεύτερου αποικισμού**

* Η αποικιστική εξάπλωση επανασύνδεσε ουσιαστικά τους Έλληνες με τη Μεσόγειο με θετικές συνέπειες στην οικονομία, την κοινωνία και στην πολιτιστική εξέλιξη αυτής της περιόδου.
* Οι Έλληνες τα μετέφεραν στις νέες τους πατρίδες όλα τα στοιχεία που καθορίζουν τον ελληνικό πολιτισμό (θρησκευτικές πεποιθήσεις, πολιτικές πρακτικές, αισθητικές αντιλήψεις).
* Οι αποικίες εξελίχθηκαν σε χώρους πειραματισμού για τον Ελληνισμό, καθώς στους νέους τόπους διευκολύνθηκαν οι πολιτισμικές αλληλεπιδράσεις και ανταλλαγές ανάμεσα στους Έλληνες αποίκους και τους ντόπιους (γηγενείς ) πληθυσμούς.
* Οι Έλληνες στις επαφές τους με τους γηγενείς πληθυσμούς έδωσαν πολιτιστικά στοιχεία και πήραν. Η πλέον χαρακτηριστική περίπτωση είναι η διάδοση της γραφής· το χαλκιδικό αλφάβητο, μια μορφή του ελληνικού αλφαβήτου, διαδόθηκε από τους Χαλκιδείς αποίκους στους ιταλικούς λαούς.
* Το ελληνικό χαλκιδικό αλφάβητο έγινε το πρότυπο διαμόρφωσης του λατινικού.
* Η οικονομική κρίση αντιμετωπίστηκε έξω από τα όρια των πόλεων-κρατών με την ανάπτυξη του δευτερογενούς τομέα (μεταποίηση, βιοτεχνία) και του τριτογενούς τομέα της οικονομίας (εμπόριο). Το εμπόριο δεν περιορίστηκε στην ανταλλαγή αγαθών, απέκτησε χαρακτήρα εμπορευματοχρηματικό με την **κοπή και τη χρήση του νομίσματος**.

**Αξία της κοπής και κυκλοφορίας του νομίσματος[[1]](#footnote-1)**

* Η εφεύρεση του νομίσματος δεν ήταν μια απλή καινοτομία που διευκόλυνε τις οικονομικές σχέσεις εκείνης της εποχής. Το νόμισμα γίνεται τώρα το κύριο μέσο συναλλαγής.
* Νέα κατηγορία πολιτών, αυτοί που πλούτισαν και διέθεταν χρηματική περιουσία, διεκδίκησε μερίδιο στην άσκηση της εξουσίας. Έτσι, η αριστοκρατικά οργανωμένη κοινωνία πέρασε κρίση (η δύναμη των ευγενών στηριζόταν στην κατοχή γη).
* Η δουλεία, τέλος, αναπτύχθηκε λόγω της ανάγκης για περισσότερα και φθηνότερα χέρια. Για πρώτη φορά αυτή την εποχή χρησιμοποιήθηκαν **δούλοι αργυρώνητοι,** δηλαδή αγορασμένοι, ως παράγοντας οικονομικής ανάπτυξης.

1. Τα παλαιότερα νομίσματα κατασκευάστηκαν για πρώτη φορά στην **Λυδία της Μικράς Ασίας** στις αρχές του **7ου αι. π.Χ.** και ήταν φτιαγμένα από ήλεκτρο (κράμα από χρυσό και ασήμι). H αρχαία ελληνική νομισματική μονάδα ήταν ο λεγόμενος **στατήρας** (αρχαία ελληνικά: στατήρ, ομόρριζη των λέξεων σταθμίζω και σταθμά). [↑](#footnote-ref-1)